**הרב ד"ר יואל בן-נון שיעור 93**

**"ספר הברית" מהר סיני**

**מתוך: מקראות לפרשת משפטים**

**וַיָבֹא משה ויספר לעם את כל דברי ה' ואת כל המשפטים, ויען כל העם קול אחד וַיֹאמרוּ: כל אשר דבר ה' נעשה;**

**וַיִכתֹב משה את כל דברי ה', וישכם בבקר וַיִבֶן מזבח תחת ההר, ושתים עשרה מצבה לשנים עשר שבטי ישראל;**

**...**

**וַיִקַח ספר הברית ויקרא באזני העם, ויאמרו: כל אשר דבר ה' נעשה ונשמע;**

**וַיִקַח משה את הדם וַיִזרֹק על העם, ויאמר: הנה דם הברית אשר כרת ה' עמכם על כל הדברים האלה.**

מכילתא דרבי ישמעאל מסכתא דבחדש פרשה ג (עמ' 211) [לשמות י"ט, י]

ויקח ספר הברית ויקרא באזני העם – אבל לא שמענו מהיכן קרא באזניהם;

רבי יוסי בר' יהודה אומר: **מתחילת בראשית ועד כאן**;

רבי אומר: **מצוות** שנצטווה אדם הראשון ומצוות שנצטוו בני נח, ומצוות שנצטוו במצרים ובמרה, ושאר כל המצוות כולן;

רבי ישמעאל אומר: בתחילת הענין [של החזרה להר סיני בסוף ויקרא] מה הוא אומר –

'ושבתה הארץ שבת לה', שש שנים תזרע שדך' וגו' (ויקרא כ"ה, ב-ג), [במקביל לציווי על שמיטה בסוף משפטים, ובהרחבה], שמִטים ויובלות, ברכות וקללות (= פרשת "אם בְּחֻקֹתַי תֵלֵכוּ"). בסוף הענין מה הוא אומר –

**'אלה החֻקים והמשפטים והתורֹת [אשר נתן ה' בֵּינוֹ ובין בני ישראל בהר סיני ביד משה]'** (ויקרא כ"ו, מו).

**פתיחה מפורשת בתורה**

**כֹּה תֹאמַר לבית יעקב ותַגֵיד לבני ישראל:**

**אַתֶם ראיתֶם אשר עשיתי למצרים,**

**וָאֶשָׂא אֶתכֶם על כנפי נשרים וָאָבִא אֶתכֶם אֵלָי;**

**ועתה אם שמוע תשמעו בקֹלי ושמרתם את בריתי–**

**וִהיִיתֶם לי סְגֻלָה מכל העמים, כי לי כל הארץ–**

**ואַתֶם תִהיוּ לי ממלכת כֹּהנים וגוי קדוש;**

**אלה הדברים אשר תדבר אל בני ישראל** (י"ט, ג-ו).

**פסקת הברית – סוף משפטים (כ"ג, כ-לג) מול כי-תשא (ל"ד, י-יז)**

**משפטים**

הִנֵה אָנֹכי שֹלֵחַ מלאך לפניך לִשמָרךָ בדרך,

ולַהֲביאֲךָ אל המקום אשר הֲכינֹתי;

הִשָמֶר מִפָּנָיו וּשְמַע בְּקֹלוֹ, אַל תַמֵּר בּוֹ,

כי לא יִשָׂא לְפִשעֲכֶם, כי שמי בקִרבּוֹ;

כי אם שָמוֹעַ תִשמע בְּקֹ­לוֹ, ועָשיתָ כל אשר אֲדַבֵּר,

ואָיַבתי את אֹיבֶיךָ, וצַרתי את צֹררֶיךָ;

כי יֵלֵך מַלאָכי לפניך וֶהֱביאֲךָ

אל הָאֱמֹרי והַחִתי והַפְּרִזי והכנעני, הַחִוי והַיְבוּסי,

והִכְחַדתיו;

לא תשתחוה לאלֹהיהם ולא תָעָבדֵם, ולא תעשה כמעשיהם,

כי הָרֵס תְהָרסֵם, ושַבֵּר תְשַבֵּר מַצֵבֹתֵיהֶם;

וַעֲבַדתֶם את ה' א-לֹהיכם,

וּבֵרַך את לַחמְךָ ואת מֵימֶיךָ, וַהֲסִרֹתי מחלה מִקִרְבֶּךָ;

לא תִהיֶה מְשַכֵּלה וַעֲקָרה באַרצֶךָ, את מספר יָמֶיךָ אֲמַלֵא;

את אֵימָתי אֲשַלַח לפניך, והַמֹתי את כל העם אשר תָבֹא בהם,

ונתתי את כל אֹיבֶיךָ אליך עֹרֶף;

ושלחתי את הצרעה לפניך,

וגֵרשה את הַחִוי ואת הכנעני ואת הַחִתי מִלפניך;

לא אֲגָרשֶנוּ מִפניך בשנה אחת,

פן תִהיֶה הארץ שממה, ורַבָּה עליך חַיַת השדה;

מעט מעט אֲגָרשֶנוּ מִפניך, עד אשר תִפרֶה ונָחַלתָ את הארץ;

וְשַתּי את גְבֻלְךָ מִיַם סוף ועד ים פלִשתים, ומִמִדבר עד הנהר,

כי אתן בידכם את יֹשבֵי הארץ, וגֵרַשתָמוֹ מִפניך;

לא תִכרֹת להם ולֵאלֹהֵיהֶם בְּרית,

לא יֵשבוּ בארצך פֶּן יַחֲטיאוּ אֹתְךָ לי,

כי תַעֲבֹד את אלֹהֵיהֶם,

כי יִהיֶה לך למוֹקֵש.  **כי-תשא**

וַיֹאמֶר: הִנֵה אָנֹכי כֹּרֵת ברית

נגד כל עמך אעשה נִפלָאֹת

אשר לא נבראו בכל הארץ ובכל הגויִם,

וראה כל העם אשר אתה בקרבו

את מעשה ה' כי נורא הוא

אשר אני עֹשֶׂה עִמָך;

שְמָר לך את אשר אנֹכי מְצַוְךָ היום,

הנני גֹרֵש מפניך

את הָאֱמֹרי והכנעני והַחִתי והַפְּרִזי והַחִוי והַיְבוּסי;

הִשָמֶר לך פֶּן תִכרֹת ברית ליושב הארץ

אשר אתה בא עליה,

פֶּן יהיה למוֹקֵש בקִרבֶּךָ;

כי את מִזבְּחֹתָם תִתֹצוּן ואת מַצֵבֹתָם תְשַבֵּרוּן ואת אֲשֵרָיו תִכרֹתוּן;

כי לא תשתחוה לאל אַחֵר,

כי ה' קַנָּא שמו, א-ל קַנָּא הוא;

פֶּן תִכרֹת ברית ליושב הארץ,

וזָנוּ אחרי אלֹהֵיהֶם, וזָבחוּ לֵאלֹהֵיהֶם,

וקרא לך ואכלת מִזִבחוֹ;

ולקחת מִבְּנֹתָיו לבניך,

וזנו בְנֹתָיו אחרי אלֹהֵיהֶן, והִזנוּ את בניך אחרי אלֹהֵיהֶן;

אלֹהֵי מַסֵּכה לא תַעֲשֶׂה לָך.

**מדוע רק ברכות?**

אולם בפסקת הברית הזאת, אין תיאורי צרות וקללות 'אם לא תשמע'. בעיון יותר מקיף נמצא שגם במרה (ט"ו, כו) נזכר רק הטוב שיבוא במצב "אם שָמוֹעַ תשמע", וכך גם בפתיחת המעמד בהר סיני (שהבאנו לעיל) כפתיחת 'הברית': "אם שָמוֹעַ תשמעו בְּקֹלי, ושמרתם את בריתי ... סְגֻלה מכל העמים ... ממלכת כֹּהנים וגוי קדוש" (י"ט, ה-ו).

סיומה החד של הפרשיה החותמת: "... כי תַעֲבֹד את אלֹהֵיהֶם, כי יהיה לך למוֹקֵש" (כ"ג, לג), מזמין המשך ופירוט מה יקרה 'אם לא תשמע', אם תכרת ברית זרה במקום הברית עם ה', מה יקרה אם 'המוקש' הזה יפעל כמלכודת (מוקש = מלכודת). אלא שפירוט כזה איננו מופיע בכל ספר שמות ואפילו לא בחידוש הברית בלוחות השניים (ל"ד, י-יז). האפשרות השלילית של 'אם לא תשמע' נשארת רק ברמז, ואיננה נזכרת בפירוש. לכן, כתובות כאן ברכות בלי קללות, בלי אסונות ובלי כישלונות.

בסוף ספר ויקרא, חוזרת התורה אל הר סיני (ויקרא כ"ה, א; כ"ו, מז; כ"ז, לד), ושם נמצא מצב הפוך, הברכות קצרות והקללות ארוכות ומפורטות. פתיחת הברכות והקללות היא זו שרק נרמזה בספר שמות: "**ואם לא תשמעו לי** ... ואם בְּחֻקֹתַי תִמאָסוּ, ואם את מִשפָּטַי תִגעַל נַפשְכֶם, לבִלתי עֲשׂוֹת את כל מִצוֹתַי, לְהַפְרְכֶם את בריתי" (ויקרא כ"ו, יד-טו).

זאת התמונה גם בספר דברים – בברית ערבות מואב (כ"ח), ברכות קצרות וקללות ארוכות, לעומת פרשיות קריאת שמע ופרשת "והיה עקב תשמעון" (דברים ז'-ח'), שם הברכות הן העיקר והקללות בקיצור.

מסתבר, שבספר הברית, על פי המפורש בספר שמות בכללו, נאמרה בפירוש רק הברכה הגדולה "אם שָמוֹעַ תשמע", והמוֹקֵש נותר כאזהרה מצלצלת בלי פירוט.

לעומת זה, בסוף ספר ויקרא מופיע הצד האפל של הברית בכל עוצמתו, הקללות: **"אם לא תשמעו"**. מכאן אפשר להגיע לשתי מסקנות נפרדות:

1. לפני חטא העגל נזכרה בפירוש רק הברכה "אם שָמוֹעַ תשמע", ורק לאחר החטא, כשהתורה חוזרת להר סיני בסוף ויקרא, נזכרות הקללות "אם לא תשמעו", בכל עוצמתן. בדרך זו פירש רמב"ן (ויקרא כ"ה, א).
2. הברכות והקללות בסוף ויקרא הן השלמה וחלק בלתי נפרד מ"ספר הברית" שנזכר בפרשת משפטים. זו דעתו של רבי ישמעאל הסבור ש"ספר הברית" בהר סיני כולל את הברכות והקללות שבסוף ויקרא (מכילתא יתרו, מסכת 'בחדש', פרשה ג').